ชาวชุมพรคึกคักร่วมต้อนรับและบริจาคเงินให้ตูนบอดี้แสลม สมทบทุนก้าวคนละก้าว
คณะทีมงานกิจกรรมวิ่งการกุศลโครงการ "ก้าวคนละก้าว" เพื่อ 11 โรงพยาบาลทั่วประเทศ" จากอำเภอเบตง จังหวัดยะลาถึงอำเภอแม่สาย จังหวัดเชียงราย ระยะทาง 2,191 กิโลเมตร ซึ่งนำวิ่งโดยนายอาทิวราห์ คงมาลัย "ตูนบอดี้แสลม" ล่าสุดวันที่ 20 พฤศจิกายน 2560 ได้เดินจากเขตพื้นที่อำเภอทุ่งตะโก ผ่านอำเภอสวี โดยช่วงประมาณเวลา 14.00 น. "พี่ตูน" และคณะได้วิ่งมาถึงจุดเช็คพอย์ทจุดที่ 2 ประจำวันแล้ว ที่บริเวณร้านบ้านยาย ตำบลทุ่งคา อำเภอเมือง จังหวัดชุมพร
	ซึ่งเมื่อเวลา 10.30 น. นายอาทิวราห์ คงมาลัย (ตูน บอดี้สแลม) และทีมงานก้าวคนละก้าว เข้ามามอบทุนการศึกษาให้กับนักเรียนเรียนดี ชั้นประถมศึกษาปีที่ 6 ที่โรงเรียนชุมชนสวี หมู่ 7 ตำบลนาโพธิ์ อำเภอสวี จำนวน 2 คน ได้แก่ ด.ช.อนุสรณ์ ชมภู และ ด.ญ.กฤติยา พลมา ทุนละ 10,000 บาท และมอบให้ทางโรงเรียนชุมชนสวี อีก 1 ทุน จำนวน 50,000 บาท โดยมีนายณรงค์ พลละเอียด ผู้ว่าราชการจังหวัดชุมพร นางศิริลักษณ์ พลละเอียด นายกเหล่ากาชาดจังหวัดชุมพร พล.ต.ฐิติ ติดถะสิริ ผบ.มทบ.44 คณะครู นักเรียน และชาวบ้านร่วมกันต้อนรับอย่างอบอุ่น
	โดยตลอดระยะทางวิ่งของวันนี้ประมาณกว่า 40 กิโลเมตร มีประชาชนออกมารอต้อนรับเป็นจำนวนมาก ทั้งนักเรียน ครู และชาวบ้าน ช่วยกันร้อยต่อธนบัตร 20-100 บาท มาร่วมบริจาคให้กับพี่ตูนตามเส้นทางเป็นระยะ นอกจากนี้ยังมีเยาวชน นักเรียนนำเครื่องดนตรีออกมาเล่นร้องเพลงของวงบอดี้แสลม โดยพี่ตูนยังได้ขึ้นไปร่วมร้องเพลงและถ่ายรูปกับเยาวชนอย่างเป็นกันเอง
	ขณะที่คุณยายบุณมี พิมนิวัฒน์ อายุ 97 ออกมานั่งรอทางคณะ "ก้าวคนละก้าว" รินถนน เปิดเผยว่า ยายไม่รู้จัก "ตูน บอดี้แสลม" แต่อยากร่วมทำบุญด้วย เนื่องจากคนดีๆ ทำเพื่อคนอื่นแบบนี้นั้นหายาก อีกทั้งตนเองก็ไปรักษาตัวที่โรงพยาบาลบ่อยครั้ง จึงอยากที่จะทีส่วนร่วมในการช่วยเหลือผู้อื่นบ้าง
	อย่างไรก็ตาม ก่อนถึงจุดเช็คพอย์ทจุดที่ 2 "ตูน" เริ่มมีอาการบาดเจ็บที่ข้อเท้าอีกครั้ง ทางทีมแพทย์จึงต้องขอความร่วมมือจากประชาชนอย่าพยายามฉุดกระชาก หรือวิ่งตัดเข้าไปในขบวน เพราะอาจไม่เป็นผลดีกับพี่ตูนคณะวิ่ง โดยขอให้ไปรอต้อนรับและให้กำลังใจได้ที่บริเวณจุดหยุดพักต่างๆ ซึ่งขณะนี้กำลังหยุดพักที่ร้านบ้านยาย ตำบลทุ่งคา อำเภอเมืองชุมพร โดยทีมแพทย์กำลังดูอาการ หากไหวอาจจะให้วิ่งต่อไปถึงปั้ม ปตท.ขุนกระทิง ต.ขุนกระทิง อ.เมืองชุมพร


พอพล กล้าผจญ ข่าว/ภาพ
ส.ปชส. ชุมพร